吃貨橫掃深圳|彭慧中節目收起性感 令人大失所望:自己年紀唔細
性感女神彭慧中(Phoebe)今日(5/4)現身將軍澳電視城出席無綫節目《吃貨橫掃深圳》記者會。提到上一輯《吃貨橫掃曼谷》孖住陳星妤水著上陣勁吸晴,但今輯《吃貨橫掃深圳》竟收起性感,令人大失所望。Phoebe受訪時笑言:「其實我都唔係好需要呢啲嘢,我只不過係間唔中會有呢啲性感場面啫。雖然今次冇我,但就有晴晴(梁凱晴)佢派福利畀大家,今次佢係着比堅尼浸浴,身材Fit爆,人又後生又靚女,始終自己年紀唔細,呢個重任就交咗畀佢,大家唔使失望住。」